明堂慶成二十韻
作者：周必大
朝代：宋

paragraphs: 親饗嚴三歲，邦彝重九筵。
祖宗垂統大，天地著功全。
惟睿崇昭報，于時展吉蠲。
發揮皇祐日，潤色紹興年。
稽古千齡契，齋心十日專。
揭名新扁榜，書冊屏葷羶。
假廟陰雲剝，升禋皓月團。
無風摇燭影，有瑞燦星躔。
不值連宵雨，那彰倏霽天。
貳觴猶翼翼，百拜愈乾乾。
歸次徒勞奏，回班特許朘。
賀儀隨仗入，霈澤御樓宣。
獻胙金絲合，簪花錦綉鮮。
慈皇顔有喜，聖孝古無前。
和氣騰都邑，歡聲徧海壖。
祺祥應曼羨，壽祿自綿延。
臣也芻蕘賤，恩斯雨露偏。
執綏華蓋裏，草赦玉堂邊。
第頌甘居後，逢辰幸獨先。
四方今日靖，申誦我將篇。